PROEN ควัก 95 ล้าน ลงทุน “เกตเวย์ เซอร์วิส” เสริมแกร่งธุรกิจ Internet Data
PROEN ควัก 95 ล้านบาท เข้าลงทุน “เกตเวย์ เซอร์วิส” ถือหุ้นสัดส่วน 19% สู่การขยายธุรกิจให้มีความหลากหลาย ด้านอิเล็กทรอนิกส์ ขณะเดียวกันได้เตรียมพัฒนาแพลตฟอร์มการให้บริการ E-VOA เพื่อรองรับนักท่องเที่ยวที่เพิ่มขึ้นหลังจีนเปิดประเทศ
PROEN ควัก 95 ล้านบาท เข้าลงทุน “เกตเวย์ เซอร์วิส” สัดส่วน 19% เพื่อต่อยอดธุรกิจ Internet Data หนุนการเติบโตแบบยั่งยืนมั่นคง  
20 ม.ค. 2566

นายกิตติพันธ์ ศรีบัวเอี่ยม ประธานเจ้าหน้าที่บริหาร บริษัท โปรเอ็น คอร์ป จำกัด (มหาชน) หรือ PROEN เปิดเผยว่า ที่ประชุมคณะกรรมการเมื่อวันที่ 19 มกราคม 2566 ที่ผ่านมา ได้มีมติอนุมัติให้บริษัทฯ เข้าลงทุน โดยการเข้าซื้อหุ้นสามัญเพิ่มทุนบริษัท เกตเวย์ เซอร์วิส จำกัด หรือ GW จำนวน 1,172,840 หุ้น คิดเป็นสัดส่วน 19% ของทุนจดทะเบียน GW ในอัตราหุ้นละ 81 บาท รวมเป็นเงินทั้งสิ้น 95 ล้านบาท คาดว่าจะดำเนินการเข้าลงทุนให้แล้วเสร็จภายในไตรมาส 1/2566
สำหรับ GW ประกอบธุรกิจบริการให้การคัดกรอง และตรวจสอบเอกสารล่วงหน้า (Pre-Approved) สำหรับ 18 ประเทศ 1 เขตเศรษฐกิจ พร้อมทั้งการชำระค่าธรรมเนียม (Payment) ผ่านทางอิเล็กทรอนิกส์สำหรับผู้ยื่นขอรับการตรวจลงตราในรูปแบบอิเล็กทรอนิกส์ (Electronics Visa On Arrival: E-VOA)
ทั้งนี้ PROEN เข้าลงทุนใน GW เพื่อเป็นการขยายธุรกิจของบริษัทฯ ให้มีความหลากหลายมากยิ่งขึ้น (Diversify) ซึ่งทางบริษัทฯ ได้มองเห็นศักยภาพการเติบโต บริการตรวจสอบเอกสารผ่านทางอิเล็กทรอนิกส์ สามารถต่อยอดกับฐานธุรกิจเดิม Internet Data Center ที่มีรายได้ลักษณะประจำ (Recurring income) สอดคล้องกับอุตสาหกรรมท่องเที่ยวของไทยที่คาดว่าในปี 2566 นักท่องเที่ยวอาจจะมากถึง 20 ล้านคน สร้างรายได้เข้าประเทศเพิ่มขึ้น พร้อมกับได้เตรียมกลยุทธ์เพื่อพัฒนา Platform การให้บริการรองรับนักท่องเที่ยวที่มีปริมาณเพิ่มมากขึ้น โดยเฉพาะการที่ประเทศจีนเปิดประเทศ และมีนักท่องเที่ยวกลับเข้ามาประเทศไทยอย่างคึกคัก
ขณะเดียวกัน ยังเป็นการลงทุนที่ก่อให้เกิดผลประโยชน์ร่วมกัน (Synergy) โดยบริษัทฯ สามารถให้บริการในส่วนของ Internet Data Center รวมถึงได้ศึกษาการทำธุรกิจให้บริการ E-VOA นำมาพัฒนาต่อธุรกิจได้ต่อไป ช่วยผลักดันให้อนาคตมีการเติบโตได้อย่างมั่นคง